Xeno-betogings vlam op in Durban tydens vredesoptogDurban se middestad. Foto: Verskaf Terwyl sprekers hul toesprake gelewer het, het polisiemotors na Joe Slovo en Dr Pixley KaSeme-strate gejaag waar hulle skokgranate en traangas gebruik het om die betogers te verjaag. Volgens ŉ polisielid het die skare gesing dat buitelanders moet huis toe gaan. Verdere skermutselinge het in nabygeleë strate uitgebreek en polisielede moes ŉ waterkanon en skokgranate gebruik om die groepe betogers uiteen te jaag. ŉ Polisielid het ook glo pepersproei teen die betogers gebruik, terwyl ander rubberkoeëls afgevuur het. Een betoger is in hegtenis geneem. Die meeste ondernemings was reeds voor die optog gesluit, maar ná die botsing met die polisie was alle winkels se deure gesluit. Talle polisiebeamptes is intussen in Johannesburg ontplooi uit vrees dat xenofobiese geweld daar kan opvlam nadat ŉ winkel Woensdagnag geplunder is en motoriste in die middestad se motors met klippe bestook is. News24